pythainlp/thaigov-v2-corpus-22032023 huggingface dataset:
วันอังคารที่ 19 ตุลาคม 2564
​การประชุมคณะทำงานบริหารจัดการที่ดินที่มีอยู่ในความครอบครองและใช้ประโยชน์ของกระทรวงอุตสาหกรรม ครั้งที่ 2/2564
นายกอบชัย สังสิทธิสวัสดิ์ ปลัดกระทรวงอุตสาหกรรม พร้อมด้วยผู้บริหารและคณะทำงาน เข้าร่วม​การประชุมคณะทำงานบริหารจัดการที่ดินที่มีอยู่ในความครอบครองและใช้ประโยชน์ของกระทรวงอุตสาหกรรม ครั้งที่ 2/2564
การประชุมคณะทำงานบริหารจัดการที่ดินที่มีอยู่ในความครอบครองและใช้ประโยชน์ของกระทรวงอุตสาหกรรม ครั้งที่ 2/2564
วันนี้ (19 ตุลาคม 2564) กระทรวงอุตสาหกรรมจัดประชุมคณะทำงานบริหารจัดการที่ดินที่มีอยู่ในความครอบครองและใช้ประโยชน์ของกระทรวงอุตสาหกรรม ครั้งที่ 2/2564 โดยมีนายกอบชัย สังสิทธิสวัสดิ์ ปลัดกระทรวงอุตสาหกรรม นายภานุวัฒน์ ตริยางกูรศรี รองปลัดกระทรวงอุตสาหกรรม นายทาวัน ทวีถาวรสวัสดิ์ ผู้ช่วยปลัดกระทรวงอุตสาหกรรม นายสหวัฒน์ โสภา รองอธิบดีกรมโรงงานอุตสาหกรรม และคณะทำงาน เข้าร่วม
โดยการประชุมดังกล่าวเพื่อรับทราบข้อมูลที่ดินที่อยู่ในความครอบครองและการใช้ประโยชน์ในที่ดินของกระทรวงอุตสาหกรรม และให้หน่วยงานแต่ละกรม พิจารณาวางแผนการใช้ประโยชน์ในที่ดินพื้นที่ว่างกล่าว ที่อยู่ในความครอบครองของแต่ละหน่วยงาน รวมถึงการสำรวจพื้นที่สำหรับการติดตั้งระบบพลังงานแสงอาทิตย์ของหน่วยงานในสังกัดกระทรวงอุตสาหกรรม ณ ห้องประชุม อก. 1 สำนักงานปลัดกระทรวงอุตสาหกรรม
วันจันทร์ที่ 1 สิงหาคม 2565
คลังเตือนภัยเว็บไซด์กระทรวงการคลังปลอม อย่าคลิก ระวังโดนหลอก
กระทรวงการคลังเตือนภัยเว็บไซต์ปลอม ระวังเว็บไซต์แอบอ้างจากกระทรวงกรคลัง หลังตรวจสอบพบมีเว็บไซด์กระทรวงการคลังปลอม ใช้ชื่อโดเมนว่า “https://acwc9.com/” ซึ่งเป็นการเลียนแบบ/ปลอมเว็บไซต์ หรือฟิชชิง (Phishing) ที่มาในรูปแบบของการปลอมหน้าเว็บไซด์กระทรวง
กระทรวงการคลัง เตือนภัย เว็บไซต์ปลอม ระวังเว็บไซต์แอบอ้างจากกระทรวงกรคลัง หลังตรวจสอบพบมีเว็บไซด์กระทรวงการคลังปลอม ใช้ชื่อโดเมนว่า “https://acwc9.com/” ซึ่งเป็นการเลียนแบบ/ปลอมเว็บไซต์ หรือฟิชชิง (Phishing) ที่มาในรูปแบบของการปลอมหน้าเว็บไซด์กระทรวงการคลัง รวมถึงการปลอมอีเมล์ของกระทรวงการคลัง และได้พบการร้องเรียนจากประชาชนผ่านเพจ Facebook กระทรวงการคลัง (https://www.facebook.com/MoFNewsStationThailand) ว่ามีการหลอกลวงทาง application Line เพื่อให้ประชาชนกด Link เข้าสู่เว็บไซด์กระทรวงการคลังปลอมดังกล่าว โดยอ้างว่าการยื่นภาษีมีปัญหา หรือมีการค้างชำระ
ทั้งนี้ข้อสังเกตของเว็บไซด์กระทรวงการคลังปลอมดังกล่าวมีจุดสังเกตดังนี้
1. URL ของเว็บไซด์กระทรวงการคลังปลอม https://acwc9.com แตกต่างจากเว็บไซด์กระทรวงการคลังของจริง https://www.mof.go.th/
2. มีปุ่มให้ Download ทางด้านขวาบน ซึ่งไม่ควรคลิกเข้าไปเด็ดขาด เนื่องจากมีความเสี่ยงต่อการโดนขโมยข้อมูล และการโจมตีทางไซเบอร์
3. ซึ่งไฟล์ดาวน์โหลดดังกล่าวเป็นไฟล์นามสกุล APK หรือ เป็น ไฟล์ android application ซึ่งจะมีความเสี่ยงเพิ่มมากขึ้น หากกดผ่านโทรศัพท์เคลื่อนที่ ที่ใช้ระบบปฏิบัติการแอนดรอย์ (Android)
4. เว็บไซด์กระทรวงการคลังปลอมจะไม่มีการ Update ข้อมูลแบบ real time ซึ่งแตกต่างจากเว็บไซด์จริงที่จะมีการ update ข้อมูลอยู่ตลอดเวลา
กระทรวงการคลัง ขอแจ้งเตือนประชาชนอย่าได้หลงเชื่อผู้หลอกลวงที่มีเจตนาไม่ดีดังกล่าว ทั้งนี้ทางกระทรวงการคลังจะได้ติดตามข้อมูลต่างๆ อย่างใกล้ชิด เพื่อป้องกันและแก้ไขปัญหาที่อาจเกิดขึ้นกับประชาชน ต่อไป
กระทรวงการคลัง
โทร 0-2126-5800
วันศุกร์ที่ 20 พฤษภาคม 2565
กรมทางหลวงชนบท ปรับปรุงถนนเชิงลาดสะพานสมเด็จพระศรีสุริเยนทร์ อ.อัมพวา จ.สมุทรสงคราม เสร็จสมบูรณ์
สนับสนุนยุทธศาสตร์การท่องเที่ยวและการขนส่ง กระจายรายได้สู่ชุมชนอย่างยั่งยืน ตามนโยบายของรัฐมนตรีว่าการกระทรวงคมนาคม
กรมทางหลวงชนบท (ทช.) กระทรวงคมนาคม โดยแขวงทางหลวงชนบทสมุทรสงคราม ดำเนินการปรับปรุงถนนเชิงลาดสะพาน งานบำรุง สาย สส.001 สะพานสมเด็จพระศรีสุริเยนทร์ อำเภออัมพวา จังหวัดสมุทรสงคราม พร้อมติดตั้งกำแพงกันเสียงชนิดโปร่ง ติดตั้งไฟฟ้าแสงสว่างแบบโคมไฟ LED เสร็จสมบูรณ์
ทั้งนี้ เพื่อสนับสนุนยุทธศาสตร์การท่องเที่ยวและการขนส่งในพื้นที่ เนื่องจากสะพานดังกล่าวเป็นสะพานข้ามแม่น้ำแม่กลอง เชื่อมระหว่าง 3 อำเภอ ประกอบด้วย อำเภอเมือง อำเภออัมพวา อำเภอบางคนที ประชาชนและนักท่องเที่ยวจะใช้สัญจรเพื่อไปตลาดน้ำอัมพวา ตลาดน้ำบางน้อย ตลาดน้ำท่า ค่ายบางกุ้ง โบสถ์คริสต์ และตลาด 100 ปี บางนกแขวก ซึ่งเป็นสถานที่ท่องเที่ยวชื่อดังของจังหวัดสมุทรสงคราม อันเป็นการส่งเสริมเศรษฐกิจกระจายรายได้สู่ชุมชนอย่างยั่งยืน ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม นอกจากนี้ ประชาชนสามารถใช้สะพานฯ เชื่อมไปยังทางหลวงแผ่นดินหมายเลข 325 (สมุทรสงคราม – บางแพ) เพื่อเดินทางเข้าสู่จังหวัดนครปฐม ราชบุรี เพชรบุรี กรุงเทพฯ ได้ รวมถึงใช้เป็นเส้นทางขนส่งพืชผลทางการเกษตร อาทิ กล้วย มะพร้าว ส้มโอ น้ำตาลมะพร้าว ฯลฯ ได้อย่างสะดวกรวดเร็วปลอดภัยอีกด้วย
วันจันทร์ที่ 23 สิงหาคม 2564
ด่วน! “แรงงานอิสระ – ฟรีแลนซ์” 19 จังหวัดสีแดงเข้ม รีบสมัคร ม.40 รับ 5,000 บาท ภายใน 24 ส.ค. นี้
....
ผู้ประกอบอาชีพอิสระ เกษตร ประมง ค้าขายหาบเร่ รถรับจ้าง รับจ้างทั่วไป พนักงานเสิร์ฟ พนักงานหน้าร้านค้าร้านอาหาร นักร้องนักดนตรี ผู้ที่ทำงานภาคกลางคืน และฟรีแลนซ์ ใน 19 จังหวัดสีแดงเข้ม (กาญจนบุรี สมุทรสงคราม สุพรรณบุรี เพชรบุรี ประจวบคีรีขันธ์ ราชบุรี อ่างทอง นครนายก ปราจีนบุรี ลพบุรี ระยอง สิงห์บุรี สระบุรี นครราชสีมา เพชรบูรณ์ ตาก ชลบุรี ฉะเชิงเทรา อยุธยา) รีบสมัครเป็นผู้ประกันตนมาตรา 40 เพื่อรับเงินเยียวยา 5,000 บาท โดยประกันสังคมจะโอนเงินผ่านบัญชีพร้อมเพย์ที่ผูกกับเลขบัตรประชาชน ภายในวันที่ 24 ส.ค. 64 นี้
.
สมัครเลยที่ ธ.ก.ส./ เคาน์เตอร์เซอร์วิส 7-11/เคาน์เตอร์บิ๊กซี/www.sso.go.th/ตัวแทนเครือข่ายประกันสังคม/ สมัครผ่านสายด่วนกระทรวงแรงงาน 1506
.
สอบถามรายละเอียดเพิ่มเติมได้ที่สายด่วน 1506 ตลอด 24 ชั่วโมง
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอาทิตย์ที่ 5 ธันวาคม 2564
๕ ธันวาคม วันคล้ายวันพระบรมราชสมภพ พระบาทสมเด็จพระบรมชนกาธิเบศร มหาภูมิพลอดุลยเดชมหาราชบรมนาถบพิตร
วันชาติ และวันพ่อแห่งชาติ
น้อมสำนึกในพระมหากรุณาธิคุณอันหาที่สุดมิได้
ข้าพระพุทธเจ้า ข้าราชการ พนักงานราชการ และลูกจ้าง กระทรวงกลาโหม
#๕ธันวาคม
#วันชาติ #วันพ่อแห่งชาติ
วันอังคารที่ 16 สิงหาคม 2565
ครม.อนุมัติโครงการเยียวยาศิลปินที่มีอายุเกิน 65 ปี ที่ได้รับผลกระทบจากโควิด-19 รวม 2,459 คน  กรอบวงเงิน 12 ล้านบาท
ครม.อนุมัติโครงการเยียวยาศิลปินที่มีอายุเกิน 65 ปี ที่ได้รับผลกระทบจากโควิด-19 รวม 2,459 คน  กรอบวงเงิน 12 ล้านบาท พร้อมรับทราบผลการคืนเงินกู้เหลือจ่ายของหน่วยงานรับผิดชอบจำนวน 16 โครงการ รวมทั้งสิ้น 17,427  ล้านบาท
วันที่ 16 สิงหาคม 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี (ครม.) อนุมัติโครงการเยียวยาศิลปินที่มีอายุเกิน 65 ปี ที่ได้รับผลกระทบจากการแพร่ระบาดของโควิด-19 จำนวนรวม 2,459 คน กรอบวงเงินรวม 12.29 ล้านบาท โดยใช้จ่ายจากเงินกู้ภายใต้แผนงานหรือโครงการที่มีวัตถุประสงค์เพื่อช่วยเหลือ เยียวยา และชดเชยให้แก่ประชาชนทุกสาขาอาชีพซึ่งได้รับผลกระทบจากการระบาดของโรคโควิด -19 และมอบหมายให้สำนักงานปลัดกระทรวงวัฒนธรรมเป็นหน่วยงานรับผิดชอบโครงการ และดำเนินการจัดทำแผนความต้องการใช้จ่ายเป็นรายเดือน เพื่อให้สำนักงานบริหารหนี้สาธารณะ สามารถจัดหาเงินกู้เพื่อใช้จ่ายในโครงการตามแผนการใช้จ่ายที่เกิดขึ้นจริง
สำหรับกลุ่มศิลปินที่ได้รับการเยียวยาในครั้งนี้กระทรวงวัฒนธรรม ได้ร่วมกับกระทรวงแรงงาน เปิดให้มีการลงทะเบียนศิลปินผู้มีอายุเกิน 65 ปี ที่เป็นแรงงานนอกระบบและไม่เข้าข่ายเป็นผู้ประกันตนตามมาตรา 33 มาตรา 39 และมาตรา 40 ตามพ.ร.บ.ประกันสังคมในช่วงเดือน ม.ค. ที่ผ่านมา จากเครือข่ายอุตสาหกรรมบันเทิงและสมาคมศิลปินพื้นบ้าน ทั้งหมด 29 สมาคม
ทั้งนี้ มีผู้ผ่านคุณสมบัติละได้รับการเยียวยารวม 2,459 คน แยกเป็น 1) ศิลปินที่เกี่ยวกับสถานบันเทิงในพื้นที่ควบคุมสูงสุดและเข้มงวด 23 จังหวัด จำนวน 1,140 คน วงเงิน 5.7 ล้านบาท และ 2) ศิลปินที่เกี่ยวกับสถานบันเทิงที่อยู่นอกพื้นที่ควบคุมสูงสุด 1,319 คน วงเงิน 6.59 ล้านบาท ระยะเวลาดำเนินโครงการฯ 3 เดือน ระหว่าง ส.ค.- ต.ค. 2565
น.ส.ไตรศุลี กล่าวว่า นอกจากนี้ ครม.ยังรับทราบรายงานผลการคืนเงินกู้เหลือจ่ายของหน่วยงานรับผิดชอบโครงการจำนวน 16 โครงการ รวมทั้งสิ้น 17,427 ล้านบาท ทำให้กรอบวงเงินกู้ตามพระราชกำหนดกู้เงินฯ เพิ่มเติม พ.ศ.2564 คงเหลือ ณ วันที่ 2 สิงหาคม 2565 เพิ่มขึ้นจาก 26,764 ล้านบาท เป็น 44,192.32 ล้านบาท แต่เมื่อหักส่วนของโครงการเยียวยาศิลปินฯ ในครั้งนี้แล้วจะทำให้กรอบวงเงินกู้ฯ คงเหลือ 44,180.03 ล้านบาท โดยแยกเป็นเงินคงเหลือ จากแผนงานฯ กลุ่มที่ 2 ช่วยเหลือ/เยียวยา วงเงิน 8,593.23 ล้านบาท และ จากแผนงานฯ กลุ่มที่ 3 ฟื้นฟูเศรษฐกิจและสังคม วงเงิน 35,586.80 ล้านบาท
สำหรับ 16 โครงการที่คืนเงินกู้เหลือจ่าย มีโครงการที่สำคัญเช่น โครงการจัดหาวัคซีนป้องกันโรคติดเชื้อไวรัสโคโรนา 2019 (โควิด -19)สำหรับบริการประชากรในประเทศไทยเพิ่มเติม จำนวน 20,001,150 โดส (Pfizer) วงเงินอนุมัติ 9,372 ล้านบาท วงเงินใช้จ่ายจริง 8,616 ล้านบาท เงินคืนเหลือจ่าย 756 ล้านบาท, โครงการส่งเสริมและรักษาระดับการจ้างงานในธุรกิจเอสเอ็มอี ของกรมการจัดหางาน กระทวงแรงงาน วงเงินอนุมัติ 37,521 ล้านบาท วงเงินใช้จ่ายจริง 27,025 ล้านบาท เงินคืนเหลือจ่าย 10,496 ล้านบาท
โครงการคนละครึ่งระยะที่ 4 วงเงินอนุมัติ 34,800 ล้านบาท วงเงินใช้จ่ายจริง 30,344 ล้านบาท เงินคืนเหลือจ่าย 4,455 ล้านบาท และโครงการช่วยเหลือกลุ่มอาชีพผู้ขับรถรับจ้าง(รถแท็กซี่)และรถจักรยานยนต์สาธารณะ ที่มีอายุเกิน 65 ปี ที่ได้รับผลกระทบจากการแพร่ระบาดของโควิด-19 วงเงินอนุมัติ 166 ล้านบาท วงเงินใช้จ่ายจริง 86 ล้านบาท มีเงินคืนเหลือจ่าย 80 ล้านบาท เป็นต้น
วันพุธที่ 25 สิงหาคม 2564
รองปลัดเกษตรฯ เป็นหัวหน้าคณะผู้แทนไทย เข้าร่วมการประชุมอาเซียนบวกสาม (จีน ญี่ปุ่น สาธารณรัฐเกาหลี) และอาเซียนกับรัสเซีย สานต่อความร่วมมือด้านการเกษตรและป่าไม้
รองปลัดเกษตรฯ เป็นหัวหน้าคณะผู้แทนไทย เข้าร่วมการประชุมอาเซียนบวกสาม
เมื่อวันที่ 24 ส.ค. 64 นายระพีภัทร จันทรศรีวงศ์ รองปลัดกระทรวงเกษตรและสหกรณ์ เป็นหัวหน้าคณะผู้แทนไทย (SOM-AMAF Leader) เข้าร่วมการประชุมระดับเจ้าหน้าที่อาวุโสของการประชุมรัฐมนตรีอาเซียนด้านการเกษตรและป่าไม้กับเจ้าหน้าที่อาวุโสของจีน ญี่ปุ่น และสาธารณรัฐเกาหลี ครั้งที่ 20 สมัยพิเศษ (Special SOM-20th AMAF Plus 3) ผ่านการประชุมทางไกล โดยที่ประชุมได้รับทราบความก้าวหน้าของกิจกรรมความร่วมมืออาเซียนบวกสามด้านอาหาร เกษตร และป่าไม้ ในสาขา ได้แก่ จีน ญี่ปุ่น สาธารณรัฐเกาหลี ภายใต้ ASEAN Plus Three Cooperation Strategy (APTCS) Framework on Food, Agriculture, and Forestry และรับทราบผลการดำเนินงานขององค์กรสำรองข้าวฉุกเฉินของอาเซียน+3 (ASEAN Plus Three Emergency Rice Reserve: APTERR) และสำนักงานเลขานุการระบบข้อมูลสารสนเทศความมั่นคงทางอาหารในภูมิภาคอาเซียน (ASEAN Food Security Information System: AFSIS) ซึ่งตั้งอยู่ในประเทศไทย ผลการดำเนินงานของ APTERR ในช่วงโควิด-19 ปี 2563 เมียนมาได้รับการบริจาคเงินจากญี่ปุ่นจำนวน 300,000 เหรียญสหรัฐ เพื่อจัดซื้อข้าวภายในประเทศปริมาณ 750 เมตริกตัน เพื่อบรรเทาผลกระทบที่เกิดจากการแพร่ระบาดโควิด-19 ปี 2564 ฟิลิปปินส์ได้ระบายข้าว precooked จำนวน 2 ตัน และกัมพูชาได้ระบายข้าว 78 ตัน ที่ได้รับบริจาคจากญี่ปุ่น เพื่อช่วยเหลือผู้ที่ได้รับผลกระทบจากการแพร่ระบาดของโควิด-19
สำหรับการประชุมในครั้งนี้ ประเทศไทยได้กล่าวในที่ประชุมถึงสถานการณ์ปัจจุบันของวิกฤตโควิด-19 ส่งผลกระทบต่อระบบอาหารทั้งหมด ประเทศไทยเห็นควรส่งเสริมความร่วมมืออย่างใกล้ชิดของอาเซียนบวกสามมากยิ่งขึ้น ในด้านการแบ่งปันข้อมูลความมั่นคงด้านอาหารระหว่างประเทศในกลุ่มอาเซียนบวกสาม การส่งเสริมความร่วมมือในการวิจัยและพัฒนาในด้าน Food system ความมั่นคงอาหาร รวมถึงการควบคุมโรคระบาดจากพืชและสัตว์ ซึ่งในส่วนของกระทรวงเกษตรและสหกรณ์ยังให้ความสำคัญและมีมาตรการป้องกันการปนเปื้อนเชื้อโควิด-19 ในสินค้าเกษตร ทั้งสินค้าพืช ประมง และปศุสัตว์ ตลอดกระบวนการอย่างเข้มงวด รวมทั้งปฏิบัติตามแนวทางขององค์การอนามัยโลก (WHO) และองค์การอาหารและเกษตรแห่งสหประชาชาติ (FAO)
นอกจากนี้ รองปลัดกระทรวงเกษตรและสหกรณ์ยังเป็นหัวหน้าคณะผู้แทนไทยเข้าร่วมการประชุมระดับเจ้าหน้าที่อาวุโสของการประชุมรัฐมนตรีอาเซียนด้านการเกษตรและป่าไม้กับเจ้าหน้าที่อาวุโสของสหพันธรัฐรัสเซีย ครั้งที่ 6 (6th ARSOMA) โดยที่ประชุมได้รับทราบความก้าวหน้าในการดำเนินกิจกรรมภายใต้ ASEAN-Russia Agriculture and Food Security Cooperation Work Programme (2021 – 2025) โดยอาเซียนกับรัสเซียอาจมีความร่วมมือร่วมกันในอนาคต ในสาขาต่าง ๆ อาทิ โรคในพืชและสัตว์ข้ามพรมแดน Novel Food การใช้ทรัพยากรธรรมชาติอย่างยั่งยืน เพื่อให้การผลิตสินค้าเกษตรมีความยืดหยุ่นและบรรลุเป้าหมายการพัฒนาอย่างยั่งยืน
วันอังคารที่ 20 กรกฎาคม 2564
สรรพากรออกประกาศยกเว้นภาษีทั้งลูกหนี้และสถาบันการเงินที่เข้าโครงการ“พักทรัพย์ พักหนี้” เติมสภาพคล่องให้ธุรกิจ สู้วิกฤต COVID - 19
ตามที่ได้มีมติคณะรัฐมนตรีเห็นชอบ เรื่อง มาตรการภาษีอากรเพื่อสนับสนุนการรับโอนทรัพย์สินหลักประกันเพื่อชำระหนี้ (พักทรัพย์ พักหนี้) เมื่อวันที่ ๑๘ พฤษภาคม ๒๕๖๔ ที่ผ่านมา นั้น
นางสมหมาย ศิริอุดมเศรษฐ ที่ปรึกษาด้านยุทธศาสตร์การจัดเก็บภาษี (กลุ่มธุรกิจพลังงาน) ในฐานะโฆษกกรมสรรพากร เปิดเผยว่า “กรมสรรพากรได้ออกประกาศอธิบดีกรมสรรพากร ฉบับที่ ๓๔ เรื่อง กำหนดหลักเกณฑ์ วิธีการ และเงื่อนไข กรณีหนี้ที่ต้องดำเนินการตามมาตรการสนับสนุนการรับโอนทรัพย์สินหลักประกันเพื่อชำระหนี้ ตามพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ๗๒๑) พ.ศ. ๒๕๖๔ เมื่อวันที่ ๑๖ กรกฎาคม ๒๕๖๔ ซึ่งมีผลบังคับใช้ตั้งแต่วันที่ ๑๔ กรกฎาคม ๒๕๖๔ เป็นต้นไป การออกประกาศอธิบดีกรมสรรพากรเพื่อรองรับมาตรการดังกล่าว จะทำให้ลูกหนี้ธุรกิจซึ่งมีทรัพย์สิน และได้รับผลกระทบจากการระบาดของโรคติดเชื้อไวรัสโคโรนา 2019 และต้องการสภาพคล่องในการดำเนินธุรกิจ ตัดสินใจเข้าร่วมมาตรการได้ง่ายขึ้น เพราะไม่ต้องกังวลกับภาระภาษีที่เกิดขึ้น ซึ่งเป็นการลดต้นทุนให้กับลูกหนี้ และสถาบันการเงินและสามารถให้สินเชื่อแก่ประชาชนและธุรกิจต่างๆ ได้เพิ่มขึ้น และช่วยในเรื่องของสภาพคล่องให้ผู้ประกอบการสามารถซื้อทรัพย์สินกลับคืนได้ในราคาที่โอนไป และยังมีมีสิทธิ์เช่าทรัพย์นั้นกลับไปใช้ในการประกอบธุรกิจได้ ทำให้ไม่เกิดภาวะขาดสภาพคล่องหรือผิดนัดชำระหนี้อีกด้วย ทั้งนี้ สามารถดูรายละเอียดได้ที่ www.rd.go.th หรือสอบถามเพิ่มเติมที่สำนักงานสรรพากรทุกแห่งทั่วประเทศ หรือศูนย์สารนิเทศสรรพากร (RD Intelligence Center) โทร. ๑๑๖๑”
วันพุธที่ 29 กันยายน 2564
ประกาศ ขสมก. ประจำวันที่ 29 กันยายน 2564​ พบพนักงานติดเชื้อไวรัส COVID-19 จำนวน​ 3 ราย​
ประกาศ ขสมก. ประจำวันที่ 29 กันยายน 2564​ พบพนักงานติดเชื้อไวรัส COVID-19 จำนวน​ 3 ราย​
1)​ พนักงานเก็บค่าโดยสารรถธรรมดา สาย 71 เพศหญิง อายุ 45 ปี
2) พนักงานขับรถโดยสารปรับอากาศ สาย 2 เพศหญิง อายุ 43 ปี
3) พนักงานขับรถโดยสารปรับอากาศ สาย 511 เพศชาย อายุ 59 ปี
วันจันทร์ที่ 20 มิถุนายน 2565
รมต.อนุชา ลงพื้นที่ จ.ยะลา ติดตามความสำเร็จกองทุนหมู่บ้าน กระตุ้นให้ความสำคัญเงินบาทแรกของแผ่นดิน ตัวช่วยพยุงเศรษฐกิจฐานรากให้อยู่รอดอย่างยั่งยืน
รมต.อนุชา ลงพื้นที่ จ.ยะลา ติดตามความสำเร็จกองทุนหมู่บ้าน กระตุ้นให้ความสำคัญเงินบาทแรกของแผ่นดิน ตัวช่วยพยุงเศรษฐกิจฐานรากให้อยู่รอดอย่างยั่งยืน
วันนี้ (20 มิถุนายน 2565) เวลา 9.30 น. ณ หอประชุมเฉลิมพระเกียรติ 80 พรรษามหาวิทยาลัยราชภัฏยะลา จังหวัดยะลา นายอนุชา นาคาศัย รัฐมนตรีประจำสำนักนายกรัฐมนตรี เป็นประธานเปิดโครงการจัดกิจกรรมส่งเสริมและสร้างโอกาสในการพัฒนาหมู่บ้านและชุมชน ซึ่งจัดโดยสำนักงานกองทุนหมู่บ้านและชุมชนเมืองแห่งชาติ โดยมี นายธีรุตม์ ศุภวิบูลย์ผล รองผู้ว่าราชการจังหวัดยะลา นายธัชชญาณ์ณัช เจียรธนัทกานนท์ เลขานุการรัฐมนตรีประจำสำนักนายกรัฐมนตรี นายอาดิลัน อาลีอิสเฮาะ ส.ส.ยะลา เขต 1 นายพยม พรหมเพชร ส.ส.สงขลา เขต 3 นายกามิน มุซิ ว่าที่ผู้สมัคร ส.ส.ยะลา เขต 3 นายเบญจพล นาคประเสริฐ ผู้อํานวยการสำนักงานกองทุนหมู่บ้านและชุมชนเมืองแห่งชาติ นายชนธัญ แสงพุ่ม รองเลขาธิการศูนย์อำนวยการบริหารจังหวัดชายแดนภาคใต้ (ศอ.บต.) และสมาชิกกองทุนหมู่บ้านเมืองเข้าร่วมในพิธี
รัฐมนตรีประจำสำนักนายกรัฐมนตรี กล่าวว่า พลเอก ประยุทธ์ จันทร์โอชา นายกรัฐมนตรี ได้ให้การสนับสนุนและส่งเสริมการประกอบกิจการชุมชนผ่านกองทุนหมู่บ้านทุกรูปแบบ เพื่อให้คนในชุมชนมีอาชีพเสริม เพิ่มรายได้ มีความเข้มแข็งอย่างยั่งยืน และให้ชุมชนสามารถพึ่งพาตนเองได้ด้วยความสามัคคี กองทุนหมู่บ้านและชุมชนเมืองแห่งชาติ เป็นการให้โอกาสให้พี่น้องประชาชนในระดับชุมชนได้เข้าถึงแหล่งทุนในการสร้างอาชีพ สร้างรายได้ เหนือสิ่งอื่นใดคือโอกาสที่ทำให้พี่น้องประชาชนหมดหนี้สินที่มีอยู่ โดยให้ความสำคัญกับเงินบาทแรกของแผ่นดิน ซึ่งถือเป็นเศรษฐกิจฐานรากที่เป็นกลุ่มคนส่วนใหญ่ของประเทศ หากเศรษฐกิจฐานรากอยู่รอด คนมีกำลังซื้อ จะมีส่วนช่วยพยุงเศรษฐกิจในภาพรวมของประเทศให้เข้มแข็ง ซึ่งเป็นแนวคิดที่กองทุนหมู่บ้านฯ กำลังดำเนินการในปัจจุบัน เพื่อให้สมาชิกมีความเป็นอยู่ที่ดีขึ้น ขณะเดียวกัน ขอให้สมาชิกกองทุนหมู่บ้านฯ มีการปรับตัวสู่การทำธุรกิจยุคใหม่ คือ ยุคดิจิทัล ที่จะมีส่วนช่วยในการขยายโอกาสทางการค้า การลงทุน และสามารถสร้างรายได้เข้ากองทุนอย่างยั่งยืนได้อีกทางหนึ่ง
รัฐมนตรีประจำสำนักนายกรัฐมนตรีย้ำ รัฐบาลพยายามส่งเสริมให้ประชาชนหมดนี้ มีชีวิตความเป็นอยู่ที่ดีขึ้น นโยบายของกองทุนหมู่บ้านฯ คือ ต้องการเสริมสร้างความแข็งแกร่งของเศรษฐกิจฐานรากให้อยู่รอด โดยการทำงานเชิงรุกในการแก้ปัญหาและช่วยเหลือชุมชน หวังว่ากองทุนหมู่บ้านทุกกองทุนในพื้นที่ภาคใต้จะสามารถกลับมาดำเนินการได้ตามปกติและขับเคลื่อนตามนโยบายของรัฐบาลที่คาดหวังไว้ ทั้งนี้ ปัจจัยที่ส่งผลให้กองทุนหมู่บ้านประสบความสำเร็จ คือ ความตั้งใจ ความใส่ใจของพี่น้องสมาชิก ประกอบกับความเข้าใจในนโยบายรัฐบาล จะทำให้การบริหารงานกองทุนประสบความสำเร็จได้
.................................
วันจันทร์ที่ 29 พฤศจิกายน 2564
รมต.นร. นายอนุชา ถกแนวทางช่วยเหลือผู้บริโภค ย้ำฟังเสียงทุกภาคส่วนก่อนออกประกาศธุรกิจให้เช่าซื้อรถฉบับใหม่ ชี้หนี้นอกระบบคืออาชญากรรมทางเศรษฐกิจ
รมต.นร. นายอนุชา ถกแนวทางช่วยเหลือผู้บริโภค ย้ำฟังเสียงทุกภาคส่วนก่อนออกประกาศธุรกิจให้เช่าซื้อรถฉบับใหม่ ชี้หนี้นอกระบบคืออาชญากรรมทางเศรษฐกิจ
วันนี้ (29 พฤศจิกายน 2564) เวลา 13.00 น. ณ ห้องประชุม 108 สำนักงานปลัดสำนักนายกรัฐมนตรี ทำเนียบรัฐบาล นายอนุชา นาคาศัย รัฐมนตรีประจำสำนักนายกรัฐมนตรี เป็นประธานการประชุมคณะกรรมการคุ้มครองผู้บริโภค (คคบ.) ครั้งที่ 10/2564 โดยมีนายชาญกฤช เดชวิทักษ์ ผู้ช่วยรัฐมนตรีประจำสำนักนายกรัฐมนตรี นายอนุรุทธิ์ นาคาศัย ที่ปรึกษารัฐมนตรีประจำสำนักนายกรัฐมนตรี นายธีรภัทร ประยูรสิทธิ ปลัดสำนักนายกรัฐมนตรี นายสุวิทย์ วิจิตรโสภา รองเลขาธิการคณะกรรมการคุ้มครองผู้บริโภคร่วมประชุม และคณะกรรมการ คคบ. ร่วมประชุมทางไกลผ่านระบบออนไลน์
สำนักงานคณะกรรมการคุ้มครองผู้บริโภค (สคบ.) ได้รายงานผลการดำเนินงานเรื่องร้องทุกข์ประชาชน ประจำเดือนกันยายน 2564 จำนวนทั้งสิ้น 1,276 ราย แบ่งเป็น ด้านสัญญา 384 ราย ด้านธุรกิจขายตรงและตลาดแบบตรง 377 ราย ด้านฉลาก 354 ราย และด้านโฆษณา 161 และได้มีการพิจารณาดำเนินการด้านอสังหาริมทรัพย์แก่ผู้ร้องทุกข์ จำนวน 9 เรื่อง ด้านสินค้าและบริการ จำนวน 6 เรื่อง นอกจากนี้ ที่ประชุมได้หารือความคืบหน้าเกี่ยวกับการแก้ไข ปรับปรุง เพิ่มเติม (ร่าง) ประกาศคณะกรรมการว่าด้วยสัญญา เรื่อง ให้ธุรกิจให้เช่าซื้อรถยนต์และรถจักรยานยนต์เป็นธุรกิจที่ควบคุมสัญญา พ.ศ.2561 ซึ่งที่ผ่านมาภาคเอกชน ประกอบด้วย ผู้แทนสมาคมธุรกิจเช่าซื้อรถจักรยานยนต์ไทย ผู้แทนสมาคมผู้ประกอบการรถจักรยานยนต์ไทย ผู้แทนสมาคมธุรกิจเช่าซื้อไทย ผู้แทนสมาคมธนาคารไทย และผู้แทนสมาคมอุตสาหกรรมแห่งประเทศไทย แสดงความกังวลต่อร่างประกาศดังกล่าวก่อนมีการบังคับใช้ โดยขอให้ฟังเสียงสะท้อนของเอกชนประกอบการพิจารณา
รัฐมนตรีประจำสำนักนายกรัฐมนตรี กล่าวว่า ประกาศฉบับนี้เป็นเรื่องที่เกี่ยวข้องกับธุรกิจขนาดใหญ่ของประเทศ คือ แวดวงยานยนต์ ที่ประเทศไทยได้รับความเชื่อถือจากทั่วโลก ขณะเดียวกันมีประชาชนได้รับผลกระทบวงกว้าง เนื่องจากมีความเชื่อมโยงกับสถาบันการเงินและภาระหนี้สินภาคครัวเรือน โดยที่ผ่านมา สคบ. ได้รับมอบหมายจากคณะกรรมการกำกับการแก้ไขหนี้สินของประชาชนรายย่อย ซึ่งมี นายสุพัฒนพงศ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงานเป็นประธาน ให้พิจารณาช่วยเหลือผู้บริโภคที่ได้รับผลกระทบเกี่ยวกับการทำสัญญาเช่าซื้อรถยนต์และรถจักรยานยนต์ ดังนั้น ในการพิจารณาความเหมาะสมก่อนบังคับใช้ (ร่าง) ประกาศฉบับนี้ ต้องรับฟังความคิดเห็นอย่างรอบด้าน ทั้งภาคประชาชน หน่วยงานภาครัฐ และภาคเอกชน ทั้งนี้ ต้องคำนึงถึงความยากลำบากของประชาชนเป็นหลัก โดยเฉพาะในช่วงสถานการณ์แพร่ระบาดโควิด-19 เพื่อลดภาระหนี้สินประชาชนและลดปัญหาหนี้นอกระบบที่เป็นอาชญากรรมทางเศรษฐกิจ จึงขอให้คณะกรรมการว่าด้วยสัญญา ของ สคบ. พิจารณาห้วงเวลาที่เหมาะสมเพื่อช่วยผ่อนคลายภาระหนี้ประชาชน ขณะเดียวกันต้องทำให้ภาคธุรกิจยานยนต์ดำเนินธุรกิจต่อไปได้ด้วย ขอให้พิจารณาอย่างรอบคอบโดยให้ได้รับผลประโยชน์ทั้ง 2 ฝ่าย
--------------------------------
วันศุกร์ที่ 5 สิงหาคม 2565
โฆษกรัฐบาลเผย "นายกฯ" ขอกลุ่ม 608 และเด็กนักเรียน เร่งฉีดวัคซีนเข็มกระตุ้นเพื่อลดเหตุที่ทำให้อาการหนักและเสียชีวิต
โฆษกรัฐบาลเผย "นายกฯ" ขอกลุ่ม 608 และเด็กนักเรียน เร่งฉีดวัคซีนเข็มกระตุ้นเพื่อลดเหตุที่ทำให้อาการหนักและเสียชีวิต   พร้อมเตือนผู้ที่ลักลอบจำหน่ายยารักษาโควิด-19 โดยไม่ได้รับอนุญาต ถูกจับกุม ต้องรับโทษทั้งปรับและจำคุก
วันนี้ (5 ส.ค.65) นายธนกร วังบุญคงชนะ โฆษกประจำสำนักนายกรัฐมนตรี เปิดเผยรายงานสถานการณ์การแพร่ระบาดของโควิด-19 วันนี้ (5 สิงหาคม 2565) พบผู้ติดเชื้อโควิด-19 ผู้ป่วยรายใหม่ (รักษาตัวในโรงพยาบาล) จำนวน 2,253 ราย โดยเป็นผู้ป่วยในประเทศทั้ง 2,253 ราย รวมผู้ป่วยสะสม 2,377,543 ราย (ตั้งแต่ 1 มกราคม 2565) ขณะที่หายป่วยกลับบ้าน 2,483 ราย รวมหายป่วยสะสม 2,379,845 ราย (ตั้งแต่ 1 มกราคม 2565) โดยมีผู้ป่วยกำลังรักษา 21,113 รายและเสียชีวิต 34 ราย รวมเสียชีวิตสะสม 9,828 ราย (ตั้งแต่ 1 มกราคม 2565) ทั้งนี้มีจำนวนผู้ป่วยปอดอักเสบ รักษาตัวอยู่ในโรงพยาบาล 911 ราย ส่วนภาพรวมการฉีดวัคซีนโควิด-19 สรุปจำนวนผู้ที่ได้รับวัคซีนสะสม ตั้งแต่ 28 ก.พ. 2564 - 3 ส.ค. 2565 รวมทั้งสิ้น 141,722,388 โดส (ซึ่งรวมยอดสะสมการให้บริการฉีดวัคซีนโควิด - 19 แก่กลุ่มเด็กอายุ 5 - 11 ปี ตั้งแต่วันที่ 1 ก.พ. - 3 ส.ค. 2565 จำนวน 5,536,728 โดส) จำแนกเป็นผู้ที่ได้รับวัคซีนเข็มที่ 1 จำนวน 57,147,522 โดส วัคซีนเข็มที่ 2 จำนวน 53,516,671 โดส และวัคซีนเข็มที่ 3 (ขึ้นไป) จำนวน 31,058,195 โดส
โฆษกประจำสำนักนายกรัฐมนตรี กล่าวเพิ่มเติมว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้ติดตามสถานการณ์การแพร่ระบาดของโควิด-19 โดยเฉพาะตัวเลขผู้ป่วยอาการหนักและเสียชีวิตที่มีนัยเพิ่มขึ้น ซึ่งรายงานพบว่าส่วนใหญ่ของผู้ที่มีอาการหนักและเสียชีวิตยังไม่ได้รับวัคซีนเข็มกระตุ้นและอยู่ในกลุ่ม 608 จึงขอให้ประชาชน โดยเฉพาะในกลุ่ม 608 และเด็กนักเรียน เร่งเข้ารับการฉีดวัคซีนเข็มกระตุ้นให้ครอบคลุมมากขึ้น ซึ่งขณะนี้สถานพยาบาลภาครัฐและเอกชนหลายแห่งได้มีการเปิด walk in เพื่อให้บริการฉีดวัคซีนฟรีสำหรับประชาชนแล้ว พร้อมกันนี้นายกรัฐมนตรียังย้ำไปถึงประชนให้หลีกเลี่ยงการซื้อยาเถื่อนรักษาโควิด-19 มารับประทานเอง เพราะหากได้รับยาที่ไม่มีคุณภาพทำให้เกิดการดื้อยา และไม่หายจากการเจ็บป่วย รวมทั้งยังเสี่ยงต่อการแพร่เชื้อไปยังผู้อื่นส่งผลถึงชีวิตได้ และขอเตือนผู้ที่ลักลอบจำหน่ายยารักษาโควิด-19 โดยไม่ได้รับอนุญาตนั้น ต้องรับโทษทั้งปรับและจำคุก ซึ่งหากตรวจพบเจ้าหน้าที่จะมีการดำเนินคดีถึงที่สุด
-----------------
วันเสาร์ที่ 2 เมษายน 2565
นายกฯ กล่าวต้อนรับเดือนรอมฎอน ฮิจเราะห์ศักราช 1443 ส่งความปรารถนาดี แสดงความยินดีต่อพี่น้องชาวไทยมุสลิมทั่วประเทศ ร่วมยกย่องการปฏิบัติศาสนกิจช่วงเดือนรอมฎอนของพี่น้องชาวไทยมุสลิม
นายกฯ กล่าวต้อนรับเดือนรอมฎอน ฮิจเราะห์ศักราช 1443 ส่งความปรารถนาดี แสดงความยินดีต่อพี่น้องชาวไทยมุสลิมทั่วประเทศ ร่วมยกย่องการปฏิบัติศาสนกิจช่วงเดือนรอมฎอนของพี่น้องชาวไทยมุสลิม
วันนี้ (2 เม.ย.65) นายธนกร วังบุญคงชนะ โฆษกประจำสำนักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวเนื่องในโอกาสต้อนรับเดือนรอมฎอน ปี 2565 ฮิจเราะห์ศักราช 1443 (ฮ.ศ. 1443) ดังนี้
นายกรัฐมนตรีกล่าวส่งความปรารถนาดี และขอแสดงความยินดีต่อพี่น้องชาวไทยมุสลิมทั่วประเทศ ที่จะได้ร่วมกันปฏิบัติศาสนกิจอันประเสริฐ เพื่อขัดเกลาร่างกายและจิตวิญญาณให้บริสุทธิ์ ยึดมั่นในการทำคุณงามความดี อันเป็นการสร้างกุศลอันแรงกล้าแก่ตนเอง รวมทั้งยังเป็นการน้อมจิตรำลึกถึงพระมหาคัมภีร์อัลกุรอานที่ได้ประทานแก่พี่น้องชาวมุสลิมในช่วงเวลาสำคัญเช่นนี้ด้วย
พร้อมกันนี้ นายกรัฐมนตรีกล่าวว่า ปัจจุบันแม้การแพร่ระบาดของโรคติดเชื้อไวรัสโคโรนา 2019 ในประเทศไทยและประเทศต่าง ๆ ทั่วโลก อาจส่งผลต่อการปฏิบัติศาสนกิจหลายประการ แต่การฝึกตนในช่วงสถานการณ์ที่ยากลำบากเช่นนี้ ย่อมจะขัดเกลาให้ทุกคนเป็นผู้ที่มีสติ มีจิตใจที่เปี่ยมไปด้วยความศรัทธาอันสูงส่ง ช่วยทำให้จิตใจผู้ปฏิบัติมีความบริสุทธิ์ และเบิกบานด้วยคุณงามความดี อันจะนำมาซึ่งประโยชน์และความสงบสุขต่อตนเอง ครอบครัว และประเทศชาติต่อไป
ในตอนท้าย นายกรัฐมนตรีกล่าวว่าในโอกาสอันเป็นมงคลในเดือนรอมฎอน ประจำปีฮิจเราะห์ศักราช 1443 นี้ ขอให้พระผู้อภิบาลได้โปรดประทานพรอันประเสริฐให้พี่น้องชาวไทยมุสลิม จงประสบแต่ความสุขสวัสดี มีสุขภาพพลานามัยที่สมบูรณ์แข็งแรง และสัมฤทธิผลในสิ่งที่พึงปรารถนาทุกประการ เพื่อร่วมเป็นกำลังสำคัญในการสร้างสันติสุขแก่ประเทศชาติสืบไป
--------------
วันจันทร์ที่ 28 มีนาคม 2565
รัฐบาลสร้างความเชื่อมันให้ SMEs เข้าถึงสภาพคล่อง อนุมัติ 1.5 หมื่นล้านโครงการ บสย.ค้ำประกันเงินกู้ พ.ร.ก ซอฟท์โลน สมัคร 1 เม.ย.นี้
รัฐบาลสร้างความเชื่อมันให้ SMEs เข้าถึงสภาพคล่อง อนุมัติ 1.5 หมื่นล้านโครงการ บสย.ค้ำประกันเงินกู้ พ.ร.ก ซอฟท์โลน สมัคร 1 เม.ย.นี้
วันที่ 28 มีนาคม 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ตามนโยบายรัฐบาลที่ต้องการช่วยเหลือผู้ประกอบการ SMEs ให้เข้าถึงสินเชื่อดอกเบี้ยต่ำเพื่อจะได้มีสภาพคล่องเพียงพอต่อการประคับประคองธุรกิจที่ได้รับผลกระทบจากสถานการณ์โควิด-19 จึงได้มีการออก พ.ร.ก.Soft Loan เมื่อปี 2563 และเพื่อให้ธุรกิจเหล่านั้นมีความมั่นใจว่าจะยังคงได้รับสินเชื่ออย่างต่อเนื่อง ลดปัญหาผิดชำระหนี้ สามารถพยุงการจ้างงานได้ต่อไป รัฐบาลจึงได้เห็นชอบกรอบวงเงิน 15,854 ล้านบาท สำหรับดำเนินโครงการค้ำประกันสินเชื่อแก่ผู้ประกอบการ SMEs โดยใช้กลไก บรรษัทประกันสินเชื่ออุตสาหกรรมขนาดย่อม (บสย.) เข้ามาช่วยค้ำประกันสินเชื่อภายใต้ พ.ร.ก.Soft Loan ที่จะครบกำหนดเวลาการชำระหนี้คืนในเดือนเมษายน 2565 เป็นต้นไป
โดยในวันที่ 1 เมษายนนี้ บสย. จะเปิดรับคำขอโครงการค้ำประกันสินเชื่อ Portfolio Guarantee Scheme ระยะพิเศษ Soft Loan Extra คาดว่า จะสามารถช่วยให้ผู้ประกอบการ SMEs ได้รับสินเชื่อต่อเนื่องไม่ต่ำกว่า 67,400 ราย ก่อให้เกิดสินเชื่อในระบบสถาบันการเงินที่เพิ่มขึ้นไม่ต่ำกว่า 84,000 ล้านบาท สิทธิประโยชน์คือ
1. ระยะเวลาการค้ำประกันสินเชื่อสูงสุดไม่เกิน 8 ปี
2. ได้รับยกเว้นค่าดำเนินการค้ำประกันสินเชื่อ เพื่อช่วยลดภาระค่าใช้จ่ายของผู้ประกอบการ SMEs
3. ค่าธรรมเนียมค้ำประกัน 2 ปีแรก เพียงร้อยละ 1 ต่อปี โดยรัฐบาลชดเชยค่าธรรมเนียมแทนผู้ประกอบการ SMEs ให้ ร้อยละ 0.75 (รวม 2 ปีร้อยละ 1.5 จากค่าธรรมเนียมค้ำประกัน ปกติร้อยละ 1.75)
4. สิ้นสุดรับคำขอวันที่ 31 ธันวาคม 2566
มากไปกว่านั้น รัฐบาลยังได้สนับสนุนค่าธรรมเนียมค้ำประกัน โครงการค้ำประกันสินเชื่อ Portfolio Guarantee Scheme ระยะพิเศษ Soft Loan พลัส (โครงการเดิมที่ออกในปี 2563) แทนผู้ประกอบการ SMEs ที่ได้รับสินเชื่อภายใต้ พ.ร.ก.Soft Loan ร้อยละ 0.75 ต่อปี จากเดิมที่ต้องเริ่มจ่ายค่าธรรมเนียมในต้นปีที่ 3 ร้อยละ 1.75 ต่อปีเท่ากับว่า ผู้ประกอบการ SMEs รับภาระการจ่ายค่าธรรมเนียมเหลือเพียงร้อยละ 1 ต่อปี เท่านั้น
“มาตรการภายใต้โครงการค้ำประกันสินเชื่อ Portfolio Guarantee Scheme ระยะพิเศษ Soft Loan Extra วงเงิน 90,000 ล้านบาท และโครงการค้ำประกันสินเชื่อ Portfolio Guarantee Scheme ระยะพิเศษ Soft Loan พลัส จะช่วยให้ SMEs มีเงินหมุนเวียนเพื่อการดำเนินธุรกิจต่อไป ลดความกังวลธนาคารพาณิชย์เรื่องการผิดนัดชำระหนี้ ส่งเสริมความมั่นคงทางเศรษฐกิจของประเทศในภาพรวม ผู้ประกอบการและประชาชน สามารถขอคำปรึกษาทางการเงินได้ที่ บสย.โทร 028909999” นางสาวรัชดา กล่าว
วันพุธที่ 22 ธันวาคม 2564
นายกฯ ยินดี! Fitch Ratings (Fitch) คงอันดับความน่าเชื่อถือไทยที่ BBB+ และ มุมมองความน่าเชื่อถือระดับมีเสถียรภาพ (Stable Outlook)
.....
นายธนกร วังบุญคงชนะ โฆษกประจำสำนักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรี รับทราบผลและรู้สึกยินดีที่บริษัท Fitch Ratings (Fitch) ได้เปิดเผยรายงาน (20 ธ.ค.64 ) ว่าคงอันดับความน่าเชื่อถือของประเทศไทย (Sovereign Credit Rating) ที่ BBB+ และมุมมองความน่าเชื่อถืออยู่ในระดับมีเสถียรภาพ (Stable Outlook)
.
นอกจากนี้ Fitch ยังคาดการณ์ว่าเศรษฐกิจไทยปีหน้า มีแนวโน้มเติบโตดีขึ้น คาดขยายตัวที่ร้อยละ 4.5 ส่วนภาคการเงินต่างประเทศ (External Finance) ยังมีความแข็งแกร่ง
.
จากผลรายงานดังกล่าว สะท้อนถึงความพยายามของรัฐบาลที่ดำเนินนโยบายทางการเงินและการคลังอย่างรอบคอบ มีเป้าหมายเพื่อช่วยเหลือประชาชนและผู้ประกอบการ มุ่งฟื้นฟูเศรษฐกิจและสังคม หลังจากที่ได้รับผลกระทบจากโรคโควิด-19
.
อ่านเพิ่มเติม คลิก https://www.thaigov.go.th/news/contents/details/49736
#ไทยคู่ฟ้า #ร่วมต้านโควิด19
-------------------
อัลบั้มภาพ
ข่าวที่เกี่ยวข้อง
รัฐบาลเข้ม...
แจ้งเตือน...
อย่าแชร์...
กรุงเทพฯ...
ปลื้ม...
วันอังคารที่ 21 ธันวาคม 2564
ยกเว้นค่าทางด่วนหมายเลข 7 และ 9 ช่วงเทศกาลปีใหม่ 2565
วันพฤหัสบดีที่ 16 ธันวาคม 2564
ยกเว้นค่าทางด่วนหมายเลข 7 และ 9 ช่วงเทศกาลปีใหม่ 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลอำนวยความสะดวกในการเดินทางกลับภูมิลำเนาและท่องเที่ยวของประชาชนในช่วงเทศกาลปีใหม่ 2565 โดยอนุมัติหลักการร่างกฎกระทรวงยกเว้นค่าธรรมเนียมการใช้ยานยนต์บนทางหลวงพิเศษหมายเลข 7 และทางหลวงพิเศษหมายเลข 9 สายถนนวงแหวนรอบนอก กทม. หรือ ถ.กาญจนาภิเษก ตอนบางปะอิน-บางพลี และตอนพระประแดง-บางแค ช่วงพระประแดง-ต่างระดับบางขุนเทียน ตั้งแต่เวลา 00.01 น.ของวันพฤหัสบดีที่ 30 ธ.ค.2564 - เวลา 24.00 น. ของวันจันทร์ที่ 3 ม.ค.2565 ซึ่งเป็นวันหยุดชดเชยวันขึ้นปีใหม่ รวมเป็นวันหยุดต่อเนื่องในช่วงเทศกาลปีใหม่ทั้งสิ้น 4 วัน ทั้งนี้ เพื่อบรรเทาการจราจรโดยเฉพาะบริเวณหน้าด่านเก็บค่าผ่านทาง และแบ่งเบาภาระค่าใช้จ่ายในการเดินทางของประชาชน
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันเสาร์ที่ 29 มกราคม 2565
รัฐบาลอนุมัติ 9,000 ล้านให้โครงการเราเที่ยวด้วยกัน
วันเสาร์ที่ 28 มกราคม 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลกระตุ้นเศรษฐกิจภาคการท่องเที่ยว โดยอนุมัติโครงการเราเที่ยวด้วยกัน พร้อมกรอบวงเงิน 9,000 ล้านบาท ระยะเวลาดำเนินโครงการตั้งแต่ ก.พ.- ก.ค.65 โดยรัฐบาลสนับสนุนค่าโรงแรมที่พักร้อยละ 40 แต่ไม่เกิน 3,000 บาท/ห้อง/คืน คนละไม่เกิน 10 ห้อง จำนวน 2 ล้านสิทธิ และบัตรค่าโดยสารเครื่องบินอีก 6 แสนสิทธิ เพื่อให้ประชาชนเดินทางท่องเที่ยวเกิดการใช้จ่าย สร้างรายได้หมุนเวียน แก่ผู้ประกอบการธุรกิจท่องเที่ยวภายในประเทศหลังจากได้รับผลกระทบจากการแพร่ระบาดของโรคโควิด-19 มาเป็นเวลานาน นอกจากนี้ ยังได้ปรับรายละเอียดโครงการทัวร์เที่ยวไทย จาก 1 ล้านสิทธิ เหลือ 2 แสนสิทธิ และขยายระยะเวลาจากเดิมสิ้นสุด ก.พ. เป็น พ.ค.65 เนื่องจากสถานการณ์ยังไม่เหมาะต่อการเดินทางเป็นหมู่คณะ
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 18 พฤศจิกายน 2564
ปลัดกอบชัยฯ เป็นประธานการประชุมผู้บริหารระดับสูงของกระทรวงอุตสาหกรรม
นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานการประชุมผู้บริหารระดับสูงของกระทรวงอุตสาหกรรม โดยมีคณะผู้บริหารระดับสูงของกระทรวงอุตสาหกรรมร่วมประชุม
ปลัดกอบชัยฯ เป็นประธานการประชุมผู้บริหารระดับสูงของกระทรวงอุตสาหกรรม
วันนี้ (18 พฤศจิกายน 2564) นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานการประชุมผู้บริหารระดับสูงของกระทรวงอุตสาหกรรม โดยมีนายสุรพล ชามาตย์ นางวรวรรณ ชิตอรุณ นายจุลพงษ์ ทวีศรี นายภานุวัฒน์ ตริยางกูรศรี รองปลัดกระทรวงอุตสาหกรรม และคณะผู้บริหารระดับสูงของกระทรวงอุตสาหกรรมร่วมประชุม โดยที่ประชุมฯ ได้สรุปการเยี่ยมชมสถานประกอบการในพื้นที่จังหวัดกระบี่เมื่อวันที่ 15 พฤศจิกายน 2564 และรับฟังแนวทางการดำเนินงาน ประจำปี 2565 ของกรมอุตสาหกรรมพื้นฐานและการเหมืองแร่ พร้อมติดตามการดำเนินงานของหน่วยงานต่างๆ ณ ห้องประชุม อก.1 ชั้น 2 อาคารสำนักงานปลัดกระทรวงอุตสาหกรรม #การประชุมผู้บริหารระดับสูงของกระทรวงอุตสาหกรรม #prindustry
วันพฤหัสบดีที่ 30 กันยายน 2564
รัฐบาลพร้อมแสดงความเป็นไทยในงาน World Expo 2020
วันพฤหัสบดีที่ 30 กันยายน 2564
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลพร้อมแสดงความเป็นไทยสู่สายตาประเทศสมาชิกกว่า 190 ประเทศทั่วโลก ภายในงาน World Expo 2020 ณ เมืองดูไบ สหรัฐอาหรับเอมิเรตส์ ผ่านนิทรรศการที่สร้างขึ้นในอาคารจัดแสดง ไทยพาวิลเลี่ยน เช่น เรือพระที่นั่งสุพรรณหงส์และราชรถจำลอง การคมนาคมไทยในอดีต ภาพยนตร์แอนิเมชันแสดงความรุ่งเรืองของไทยจากอดีตมาถึงปัจจุบัน และอนาคตที่จะก้าวสู่การเป็นศูนย์กลางเทคโนโลยีดิจิทัลของภูมิภาค ภาพยนตร์สั้นบอกเล่าเสน่ห์ของไทยในหลากหลายมิติที่สร้างความประทับใจแก่ชาวต่างชาติ ให้มาเยี่ยมเยือน ทำธุรกิจ หรือมาใช้ชีวิตในไทย ผู้สนใจสามารถติดตามกิจกรรมได้ผ่านทางเฟซบุ๊ก อินสตาแกรม ยูทูป และเว็บไซต์ expo2020dubaithailand ตั้งแต่วันที่ 1 ต.ค.2564 – 31 มี.ค.2565
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันอาทิตย์ที่ 4 กรกฎาคม 2564
รัฐมนตรีว่าการกระทรวงยุติธรรม ชวนประชาชนแจ้งเบาะแสยาเสพติด หวังเป็นเครือข่ายสกัดกั้น เร่งให้ทุกพื้นที่ประชาสัมพันธ์งานกองทุนยุติธรรม
รัฐมนตรีว่าการกระทรวงยุติธรรม ชวนประชาชนแจ้งเบาะแสยาเสพติด หวังเป็นเครือข่ายสกัดกั้น เร่งให้ทุกพื้นที่ประชาสัมพันธ์งานกองทุนยุติธรรม ช่วยไกล่เกลี่ย-เหยื่อคดีอาญาให้เข้าถึงสิทธิ
นายสมศักดิ์เทพสุทินรัฐมนตรีว่าการกระทรวงยุติธรรมเปิดเผยว่าสัปดาห์ที่ผ่านมาตนได้พบและพูดคุยกับส่วนราชการที่ว่าการอำเภอศรีสำโรงจ.สุโขทัยโดยมีหลายภาคส่วนอาทินายอำเภอทหารตำรวจสาธารณสุขสำนักงานเกษตรฝ่ายปกครองและผู้นำชุมชนมีหลายเรื่องที่ตนแลกเปลี่ยนความคิดเห็นด้วยเช่นเรื่องของการทำงานเราต้องไปฟังชาวบ้านก่อนแล้วมาฟังส่วนราชการซึ่งจะมองต่างมุมกันเราก็จะรู้ว่าจะต้องแก้ไขปัญหาอย่างไรรวมทั้งเราต้องมีจินตนาการมีจิตวิทยาในการแก้ปัญหาต่างๆตรงนี้เป็นจุดหนึ่งที่ตนได้แนะนำกับทุกคน
นายสมศักดิ์กล่าวอีกว่านอกจากนี้ตนยังได้ให้แจ้งกับชาวบ้านหากใครมีเบาะแสผู้ค้ายาเสพติดหรือเครือข่ายสามารถแจ้งมาได้ทันทีกระทรวงยุติธรรมมีเครื่องมือช่วยเหลือสังคมเพื่อทำให้ชุมชนปลอดภัยและเป็นกำแพงสกัดกั้นยาและขอให้ช่วยประชาสัมพันธ์เรื่องกองทุนยุติธรรมที่สามารถให้ความช่วยเหลือด้านการไกล่เกลี่ยคดีรวมทั้งผู้เสียหายหรือจำเลยในคดีอาญาที่พร้อมจะให้ความช่วยเหลือประชาชนทุกคนดังนั้นเราต้องเร่งทำให้ทุกคนรับรู้และเข้าถึงสิทธิ
วันพุธที่ 28 กรกฎาคม 2564
ไม่ต้องกังวล! ก๊าซออกซิเจน มีเพียงพอ
....
จากสถานการณ์แพร่ระบาดโรคโควิด-19 ส่งผลให้มีจำนวนผู้ติดเชื้อเพิ่มสูงขึ้นนั้น อาจจะส่งผลกระทบต่อการผลิตก๊าซออกซิเจนทางการแพทย์หรือขาดตลาด
.
ล่าสุด กระทรวงอุตสาหกรรม ได้ประสานไปยังกลุ่มก๊าซอุตสาหกรรมไม่ว่าจะเป็น สมาคมก๊าซอุตสาหกรรมสยาม โรงงานผู้บรรจุก๊าซ และผู้ผลิตภาชนะบรรจุก๊าซ ต่างยืนยันว่า ภาพรวมศักยภาพการผลิตก๊าซของโรงงานยังมีเพียงพอที่จะรองรับกับความต้องการของประชาชนได้
.
โดยภาพรวมทั้งประเทศ มีกำลังการผลิตรวมทั้งหมด 1,860 ตันต่อวัน จากจำนวนโรงงาน 15 โรงงาน และหากมีกรณีฉุกเฉินสามารถเพิ่มกำลังการผลิตออกซิเจนได้ถึง 2,200 ตันต่อวัน
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพฤหัสบดีที่ 27 มกราคม 2565
วัคซีนไฟเซอร์เด็ก 3 แสนโดสแรกถึงไทยแล้ว เริ่มฉีด 31 ม.ค. นี้ ณ สถาบันสุขภาพเด็กแห่งชาติมหาราชินี
.....
กระทรวงสาธารณสุข เผยวัคซีนไฟเซอร์เด็กที่จะฉีดให้เด็กอายุ 5 - 11 ปี ล็อตแรก 3 แสนโดสถึงไทยแล้ว ขณะนี้กรมวิทยาศาสตร์การแพทย์กำลังตรวจสอบคุณภาพ และจะส่งไปยังจุดฉีดทั่วประเทศต่อไป ส่วนวัคซีนที่เหลือจะทยอยส่งทุกสัปดาห์จนครบ 3.5 ล้านโดส ภายในไตรมาสแรก
.
วัคซีนสูตรเด็กอายุ 5 - 11 ปีนั้น จะฉีดคนละ 0.2 มิลลิลิตร (10 ไมโครกรัม) 1 ขวดฉีดได้ 10 คน ข้อดีคือ เก็บในอุณหภูมิ 2 - 8 องศาเซลเซียสได้นานขึ้นเป็น 10 สัปดาห์ และหลังเปิดใช้แล้วต้องฉีดให้หมดภายใน 2 - 6 ชั่วโมง
.
มีขั้นตอนการฉีด ดังนี้
.
การคัดกรอง กุมารแพทย์จะเป็นผู้ประเมิน หากกำลังมีไข้ ร่างกายอ่อนเพลีย หรือโรคประจำตัวอาการรุนแรงขึ้น อาการไม่คงที่ จะให้ชะลอการฉีดออกไปก่อน
.
การลงทะเบียน มีการเซ็นใบยินยอมของผู้ปกครอง
.
การฉีดวัคซีน จัดสถานที่มิดชิด มีม่านหรือฉากกั้น หรือฉีดในห้อง เพื่อลดผลกระทบด้านจิตใจ เนื่องจากเด็กเล็กเมื่อเห็นเด็กถูกฉีดแล้วร้อง อาจเกิดอุปาทานหมู่ยอมรับการฉีดยากขึ้น
.
หลังฉีดรอดูอาการ 30 เมื่อกลับบ้านแล้วไม่ควรออกกำลังกายหรือทำกิจกรรมที่ใช้แรง 1 สัปดาห์
.
โดยจะเริ่มต้นฉีดวัคซีนเด็กอายุ 5 - 11 ปี กลุ่มโรคประจำตัว วันที่ 31 ม.ค. นี้ ที่สถาบันสุขภาพเด็กแห่งชาติมหาราชินี
#ไทยคู่ฟ้า#ร่วมต้านโควิด19
-------------------
วันพฤหัสบดีที่ 12 พฤษภาคม 2565
สธ. รับมอบอุปกรณ์ทางการแพทย์ สนับสนุน อสม.ร่วมต้านโควิด 19
กระทรวงสาธารณสุข รับมอบอุปกรณ์ทางการแพทย์ มูลค่า 2.95 ล้านบาท จากบริษัท เซนต์เมด จำกัด (มหาชน) เพื่อส่งมอบต่อให้กับ อสม.ทั่วประเทศ ในโครงการอาสาสมัครสาธารณสุขร่วมต้านโควิด 19 สำหรับเฝ้าระวัง ป้องกัน ควบคุมโรคในชุมชน
กระทรวงสาธารณสุข รับมอบอุปกรณ์ทางการแพทย์ มูลค่า 2.95 ล้านบาท จากบริษัท เซนต์เมด จำกัด (มหาชน) เพื่อส่งมอบต่อให้กับ อสม.ทั่วประเทศ ในโครงการอาสาสมัครสาธารณสุขร่วมต้านโควิด 19 สำหรับเฝ้าระวัง ป้องกัน ควบคุมโรคในชุมชน
วันนี้ (12 พฤษภาคม 2565) ที่โถงอาคาร 1 สำนักงานปลัดกระทรวงสาธารณสุข นายแพทย์เกียรติภูมิ วงศ์รจิต ปลัดกระทรวงสาธารณสุข พร้อมด้วย นายแพทย์ธเรศ กรัษนัยรวิวงศ์ อธิบดีกรมสนับสนุนบริการสุขภาพ และคณะผู้บริหาร รับมอบอุปกรณ์ทางการแพทย์ มูลค่ารวม 2,950,000 บาท จาก ดร.วิโรจน์ วสุศุทธิกุลกานต์ ประธานบริหารเจ้าหน้าที่ บริษัท เซนต์เมด จำกัด (มหาชน) เพื่อสนับสนุนโครงการอาสาสมัครสาธารณสุขร่วมต้านโควิด 19
นายแพทย์เกียรติภูมิกล่าวว่า ในช่วงสถานการณ์โรคโควิด 19 อสม.ถือเป็นกำลังสำคัญในการเฝ้าระวัง ป้องกัน ควบคุมโรคในชุมชน ทั้งการคัดกรองกลุ่มเสี่ยง ดูแลผู้ที่ต้องแยกกักตัวสังเกตอาการ และผู้ติดเชื้อที่รับการรักษาแบบ HI/CI รวมถึงให้ความรู้ในการดูแลสุขภาพ ซึ่งแม้ว่าขณะนี้สถานการณ์ผู้ติดเชื้อโควิด 19 จะมีแนวโน้มลดลง และเตรียมการเปลี่ยนผ่านเข้าสู่โรคประจำถิ่น แต่ยังต้องมีการเฝ้าระวัง ป้องกัน ควบคุมโรคอย่างต่อเนื่อง อุปกรณ์ที่ภาคเอกชนนำมาสนับสนุนในวันนี้จึงนับว่ามีประโยชน์เพราะยังมีความจำเป็น ในการใช้คัดกรองและป้องกันตนเองสำหรับผู้ที่ปฏิบัติงาน รวมถึงผู้ป่วยที่ไม่มีอาการหรือมีอาการเล็กน้อย ใช้ตรวจเช็คอาการตนเองเบื้องต้น โดยจะให้กรมสนับสนุนบริการสุขภาพดำเนินการจัดส่งไปให้ อสม.ในพื้นที่ เพื่อนำไปใช้ให้เกิดประโยชน์โดยเร็วต่อไป
สำหรับอุปกรณ์ทางการแพทย์ที่รับมอบ ประกอบด้วย 1.ชุดตรวจหาเชื้อโควิด 19 Antigen Test Kit จำนวน 10,000 ชุด 2.หน้ากากอนามัย จำนวน 500 กล่อง 3.เจลแอลกอฮอล์ จำนวน 500 กระปุก 4.เครื่องวัดความดันโลหิตอัตโนมัติ แบบ Professional Use จำนวน 500 เครื่อง 5.เครื่องวัดออกซิเจนปลายนิ้ว จำนวน 500 เครื่อง และ6.เครื่องวัดอุณหภูมิแบบดิจิตอล จำนวน 500 เครื่อง
**************************** 12 พฤษภาคม 2565
วันจันทร์ที่ 20 มิถุนายน 2565
สำนักงานสลาก เผยการจำหน่ายสลากดิจิทัล งวดวันที่ 1 ก.ค.65 จำนวน 5.15 ล้านฉบับ  จำหน่ายหมดแล้ว  มีผู้ซื้อ 987,786 ราย
การจำหน่ายสลากผ่านแอปเป๋าตัง หรือ สลากดิจิทัล งวดวันที่ 1 กรกฎาคม 2565 ซึ่งเป็นการจำหน่ายงวดที่สอง จำนวน 5,151,500 ฉบับ ขณะนี้ ได้จำหน่ายหมดแล้ว มีผู้ซื้อ 987,786 ราย
วันนี้ (19 มิถุนายน 2565) เวลา 09.30 น. นายลวรณ แสงสนิท อธิบดีกรมสรรพากร ในฐานะประธานกรรมการสลากกินแบ่งรัฐบาล เปิดเผยว่า การจำหน่ายสลากผ่านแอปเป๋าตัง หรือ สลากดิจิทัล งวดวันที่ 1 กรกฎาคม 2565 ซึ่งเป็นการจำหน่ายงวดที่สอง จำนวน 5,151,500 ฉบับ ขณะนี้ ได้จำหน่ายหมดแล้ว มีผู้ซื้อ 987,786 ราย การจำหน่ายสลากหมดลงอย่างรวดเร็วกว่าที่คาดไว้ ผลตอบรับเป็นไปด้วยดี เนื่องจากสามารถซื้อสลากตัวเลขที่ต้องการในราคา 80 บาทได้จริง และสลากที่ซื้อก็มีการบันทึกข้อมูล ไว้แสดงสิทธิในตัวสลาก ทำให้ไม่ต้องกังวลหากสลากหาย หรือการเรียกร้องสิทธิในตัวสลาก และเมื่อถูกรางวัล จะมีการแจ้งเตือนผ่านแอปเป๋าตัง ประกอบกับขั้นตอนการรับรางวัลที่สะดวก ง่าย ไม่ยุ่งยาก
สำหรับแนวโน้มในการเพิ่มปริมาณสลากจำหน่ายผ่านแพลตฟอร์มนั้น คณะกรรมการสลากกินแบ่งรัฐบาล จะพิจารณาในการประชุมวันที่ 23 มิถุนายน 2565 โดยจะนำผลตอบรับในด้านต่างๆ ที่ผ่านมาสองงวด มาประกอบ เพื่อให้ปริมาณสลากที่จะเพิ่มขึ้น มีความเหมาะสม เป็นไปตามความต้องการของตลาด และรักษาสมดุลระหว่างผู้ค้าในระบบเก่าและระบบดิจิทัลต่อไป
วันศุกร์ที่ 6 พฤษภาคม 2565
ปลื้ม! Forbes advisor จัดอันดับ "อยุธยา" เป็น 1 ใน 50 เมืองทั่วโลก "ที่ควรเดินทางเยือน" ช่วงหลังการระบาดของโรคโควิด-19
.....
ไทยคู่ฟ้า มีข่าวดีมาบอก “Forbes advisor” เว็บไซต์ในเครือนิตยสาร Forbes จัดอันดับให้ จ.พระนครศรีอยุธยา เป็น 1 ใน 50 เมืองทั่วโลก "ที่ควรเดินทางเยือน" ช่วงหลังการระบาดของโรคโควิด-19 และยังเป็น 1 ใน 8 แห่งของทวีปเอเชียที่ได้รับการจัดอันดับเท่านั้น
.
ทั้งนี้ พลเอก ประยุทธ์ จันทร์โอชา นายกรัฐมนตรี ได้ทราบผลการจัดอันดับดังกล่าว พร้อมขอบคุณที่ทั่วโลกที่ให้ความสำคัญกับสถานที่ที่สวยงาม และเต็มไปด้วยประวัติศาสตร์ของประเทศไทย
.
นอกจากนี้ Forbes advisor ยังยกย่อง จ.พระนครศรีอยุธยา ว่าเป็นเมืองที่ยิ่งใหญ่ที่สุดของโลกในช่วงทศวรรษ 1700 ซึ่งเดินทางไม่ไกลจากกรุงเทพ สามารถไปเช้าเย็นกลับได้ หากมีโอกาสค้างคืนก็จะได้เห็นภาพวัดต่าง ๆ ในช่วงเช้า และช่วงเย็นที่เงียบสงบ
.
อ่านเพิ่มเติม คลิกhttps://www.thaigov.go.th/news/contents/details/54210
#ไทยคู่ฟ้า#ร่วมต้านโควิด19
-------------------
วันศุกร์ที่ 3 มิถุนายน 2565
​นายกรัฐมนตรีและภริยาเป็นประธานในพิธีเจริญพระพุทธมนต์ และพิธีทำบุญตักบาตรถวายพระราชกุศลเนื่องในโอกาสวันเฉลิมพระชนมพรรษา สมเด็จพระนางเจ้า ฯ พระบรมราชินี 3 มิถุนายน 2565
​นายกรัฐมนตรีและภริยาเป็นประธานในพิธีเจริญพระพุทธมนต์ และพิธีทำบุญตักบาตรถวายพระราชกุศลเนื่องในโอกาสวันเฉลิมพระชนมพรรษา สมเด็จพระนางเจ้า ฯ พระบรมราชินี 3 มิถุนายน 2565
วันนี้ 3 มิ.ย. 65 นายธนกร วังบุญคงชนะ โฆษกประจำสำนักนายกรัฐมนตรี เผยว่า วันนี้ (3 มิถุนายน 2565) เวลา 07.30 น. ณ บริเวณท้องสนามหลวง พลเอก ประยุทธ์ จันทร์โอชา นายกรัฐมนตรี พร้อมด้วย นางนราพร จันทร์โอชา ภริยา เป็นประธานในพิธีเจริญพระพุทธมนต์ และพิธีทำบุญตักบาตรถวายพระราชกุศล เนื่องในโอกาสวันเฉลิมพระชนมพรรษา สมเด็จพระนางเจ้า ฯ พระบรมราชินี 3 มิถุนายน 2565 โดยมี คณะองคมนตรีและภริยา ประธานรัฐสภา ประธานศาลฎีกา ประธานวุฒิสภา ประธานองค์กรตามรัฐธรรมนูญและส่วนราชการในพระองค์ คณะรัฐมนตรีพร้อมคู่สมรส เลขาธิการนายกรัฐมนตรี ผู้บัญชาการเหล่าทัพ/ผู้บัญชาการตำรวจแห่งชาติพร้อมภริยา หัวหน้าส่วนราชการระดับปลัดกระทรวงหรือเทียบเท่า ผู้ว่าราชการกรุงเทพมหานคร ปลัดกรุงเทพมหานคร เข้าร่วมพิธี
เมื่อนายกรัฐมนตรีและภริยาเดินทางถึงปะรำพิธี สมเด็จพระราชาคณะ พระราชาคณะ จำนวน 10 รูป ขึ้นนั่งอาสน์สงฆ์ นายกรัฐมนตรีจุดธูปเทียนบูชาพระรัตนตรัย ถวายธูปเทียนแพหน้าพระฉายาลักษณ์สมเด็จพระนางเจ้า ฯ พระบรมราชินี เจ้าหน้าที่อาราธนาศีล สมเด็จพระราชาคณะ พระราชาคณะให้ศีล พระสงฆ์สวดพระพุทธมนต์ จบแล้ว นายกรัฐมนตรีและภริยา ประธานรัฐสภา ประธานศาลฎีกา ประธานวุฒิสภา ประธานองค์กรตามรัฐธรรมนูญ และส่วนราชการในพระองค์ ถวายเครื่องไทยธรรมแด่พระสงฆ์ จำนวน 10 รูป จากนั้น นายกรัฐมนตรีถวายผ้าไตร จำนวน 10 ไตร แล้วนายกรัฐมนตรีกรวดน้ำรับพร กราบลาพระรัตนตรัย และถวายความเคารพหน้าพระฉายาลักษณ์สมเด็จพระนางเจ้า ฯ พระบรมราชินี
จากนั้น คณะองคมนตรีและภริยา นายกรัฐมนตรีและภริยา และผู้เข้าร่วมพิธี ร่วมตักบาตรพระสงฆ์ จำนวน 145 รูป เป็นอันเสร็จพิธี ////
วันอาทิตย์ที่ 20 มีนาคม 2565
​โฆษกรัฐบาลเผย นายกฯ พอใจมาตรการจัดเก็บภาษี e – Service จากแพลตฟอร์มต่างชาติ 5 เดือน สร้างรายได้เข้าประเทศ  กว่า 3,000 ล้านบาท
คาดทั้งปีอาจสูงถึง 8,000-10,000 ล้านบาท  ขณะที่ยอดใช้จ่ายมาตรการของรัฐพุ่งกว่า 6.1 หมื่นล้านบาทแล้ว
วันที่ 19 มีนาคม 2565 นายธนกร วังบุญคงชนะ โฆษกประจำสำนักนายกรัฐมนตรี กล่าวว่า พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พอใจนโยบายการจัดเก็บภาษีมูลค่าเพิ่มสำหรับการบริการอิเล็กทรอนิกส์จากแพลตฟอร์มผู้ให้บริการต่างประเทศ (VAT for Electronic Service : VES) เช่น บริการโฆษณาออนไลน์ บริการขายสินค้าออนไลน์ บริการสมาชิก เพลง หนัง เกมส์ บริการแพลตฟอร์มที่เป็นตัวกลาง บริการแพลตฟอร์มจองที่พัก ตั๋วเดินทาง เป็นต้น ที่ให้บริการกับผู้ใช้บริการในประเทศไทยตั้งแต่วันที่ 1 กันยายน 2564 ที่ผ่านมา โดยกรมสรรพากรเผยว่าปัจจุบันมีแพลตฟอร์มผู้ให้บริการต่างประเทศเข้ามาจดทะเบียนภาษีมูลค่าเพิ่มรวม 127 ราย และมียอดมูลค่าบริการอิเล็กทรอนิกส์รวม 44,569.83 ล้านบาท คิดเป็นภาษีมูลค่าเพิ่มที่จัดเก็บสะสม 5 เดือน (เดือนภาษีกันยายน 2564 – เดือนภาษีมกราคม 2565) รวมเป็นเงินทั้งสิ้น 3,120.03 ล้านบาทแล้ว ทั้งนี้คาดว่าภายใน 1 ปี จะสามารถจัดเก็บภาษีมูลค่าเพิ่มได้จากแพลตฟอร์มผู้ให้บริการต่างประเทศประมาณ 8,000 – 10,000 ล้านบาท สูงกว่าที่เคยมีการคาดการณ์ไว้เดิมว่าจะจัดเก็บได้ที่ประมาณ 5,000 ล้านบาท
โฆษกประจำสำนักนายกรัฐมนตรี เปิดเผยต่อว่า ขณะที่ความคืบหน้า มาตรการลดภาระค่าครองชีพของรัฐของปี 2565 จำนวน 3 โครงการ ที่เปิดให้ใช้จ่ายไปเมื่อวันที่ 1 ก.พ. 65 ประกอบด้วย โครงการคนละครึ่ง ระยะที่ 4 โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 4 และโครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 2 ที่รัฐบาลเพิ่มวงเงินสนับสนุนในการช่วยลดภาระการจับจ่ายใช้สอยในชีวิตประจำวันของประชาชน กระตุ้นการบริโภคภายในประเทศ โดยความคืบหน้าล่าสุด (ข้อมูล ณ วันที่ 17 มีนาคม 2565) มีผู้ใช้สิทธิทุกโครงการรวม 40.85 ล้านราย และมียอดใช้จ่ายรวมทั้งหมด 61,284.74 ล้านบาท แบ่งเป็น 1) โครงการคนละครึ่ง ระยะที่ 4 มีผู้ใช้สิทธิที่เป็นประชาชนที่เข้าร่วมโครงการคนละครึ่ง ระยะที่ 3 (ประชาชนกลุ่มเดิมฯ) จำนวน 25.46 ล้านราย ซึ่งมียอดใช้จ่าย 54,312.3 ล้านบาท และมีผู้ใช้สิทธิที่เป็นประชาชนทั่วไปที่ไม่ได้เข้าร่วมโครงการคนละครึ่ง ระยะที่ 3 (ประชาชนกลุ่มใหม่ฯ) จำนวน 7.93 แสนราย ซึ่งมียอดใช้จ่าย 1,437.3 ล้านบาท 2) โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 4 มีผู้ใช้สิทธิจำนวน 13.34 ล้านราย มียอดการใช้จ่ายรวม 5,089.02 ล้านบาท และ 3) โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 2 มีผู้ใช้สิทธิจำนวน 1.26 ล้านราย มียอดการใช้จ่ายรวม 446.12 ล้านบาท
“รัฐบาลมีความตั้งใจเดินหน้าเพื่อขับเคลื่อนเศรษฐกิจให้เป็นไปในทิศทางที่ดี โดยในส่วนของการเก็บภาษี e – Service นอกจากช่วยสร้างรายได้อย่างยั่งยืนให้กับประเทศแล้ว ยังเป็นการส่งเสริมผู้ประกอบการไทยให้สามารถแข่งขันกับผู้ประกอบการต่างประเทศ ด้วยเป็นการนำมาตรการภาษีสร้างความเป็นธรรมให้เกิดขึ้น ส่วนมาตรการลดภาระค่าครองชีพของรัฐ ทั้ง 3 โครงการเพื่อบรรเทาความเดือดร้อนของประชาชน โดยประชาชนสามารถใช้ ได้จนถึงวันที่ 30 เมษายน 2565” นายธนกร กล่าว
วันพุธที่ 8 มิถุนายน 2565
Ministry of Agriculture and Cooperatives to advance agricultural cooperation with Saudi Arabia in various areas
Ministry of Agriculture and Cooperatives to advance agricultural cooperation with Saudi Arabia in various areas
June 8, 2022, Government Spokesperson Thanakorn Wangboonkongchana disclosed that Prime Minister and Defense Minister Gen. Prayut Chan-o-cha was pleased with the Rice Department’s plan to promote agro-product cooperation with Saudi Arabia, following the earlier visit of Ministry of Agriculture and Cooperatives’ delegation to the country to explore agricultural cooperation expansion.
The Prime Minister made an order for concerned agencies to continue mobilizing cooperation, and build upon outcomes of the official visit of the Thai delegation, comprising representatives from 28 government agencies and 57 representatives from 39 private companies, to Saudi Arabia in May. Ministry of Agriculture and Cooperatives strives to advance cooperation with the country in agriculture, irrigation, livestock and fishery, Halal products, agro industry, and agricultural technology.
In addition, executive committee of the Rice Department, in its 6/2022 meeting, deliberated the opportunity of Thai rice amidst the current global food security situation. Coupling with Saudi Arabia’s high demand for the import of 30 million tons of rice, this would be a good opportunity to mobilize the Prime Minister’s policy to promote cooperation of the two countries. Concerned agencies have started exploring the feasibility of basmati rice cultivation to further expand Thai rice export to Saudi Arabia, and leverage bargaining power of Thai rice in the global market.
According to the Government Spokesperson, the Prime Minister thanked all sides for their integrated effort and mobilization of the policy for national interest. He was also pleased to be reported that 1.76 million tons of Thai rice has been exported in the first quarter of 2022 (January-March 2022), an increase of 48.5% and the highest in 5 years. Thailand expects to export more than 7 million tons of rice this year.
วันจันทร์ที่ 30 พฤษภาคม 2565
ครม.เห็นชอบร่างกรอบเจรจา “ความตกลงว่าด้วยความเป็นหุ้นส่วนรอบด้านสหภาพยุโรป-ไทย”
ครม.เห็นชอบร่างกรอบเจรจา “ความตกลงว่าด้วยความเป็นหุ้นส่วนรอบด้านสหภาพยุโรป-ไทย”
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 30 พฤษภาคม 2565 ว่า ครม.เห็นชอบร่างกรอบการเจรจากรอบความตกลงว่าด้วยความเป็นหุ้นส่วนและความร่วมมือรอบด้านระหว่างสหภาพยุโรปและรัฐสมาชิกกับราชอาณาจักรไทย (Partnership and Cooperation Framework Agreement: PCA) ตามที่กระทรวงการต่างประเทศเสนอ เพื่อให้คณะผู้แทนไทยใช้เป็นกรอบในการเจรจากับฝ่ายสหภาพยุโรป อันจะนำไปสู่การจัดทำกรอบความตกลงกรอบความตกลงว่าด้วยความเป็นหุ้นส่วนและความร่วมมือรอบด้านระหว่างกันในอนาคต
ร่างกรอบเจรจาฯ ฉบับนี้ มีวัตถุประสงค์เพื่อ 1)กำหนดทิศทางความสัมพันธ์และความร่วมมือในด้านต่างๆ ระหว่างไทยกับสหภาพยุโรปบนพื้นฐานของผลประโยชน์ร่วมกัน 2)ยกระดับความร่วมมือของทั้งสองฝ่ายให้ใกล้ชิดและครอบคลุมในทุกมิติมากขึ้น 3)ส่งเสริมศักยภาพและขีดความสามารถในการแข่งขันของไทยให้สอดคล้องกับมาตรฐานสากลและกระแสการพัฒนาของโลก 4)แสดงเจตนารมณ์ของไทยในการเป็นหุ้นส่วนของสหภาพยุโรป โดยจะดำเนินการภายใต้ขอบเขตความร่วมมือ อาทิ 1)ความร่วมมือด้านการค้าและการลงทุน และนโยบายเศรษฐกิจการคลังอื่นๆ เช่น มาตรการสุขอนามัยและสุขอนามัยพืช ระบบอาหารที่ยั่งยืน 2)ความร่วมมือด้านเสรีภาพ ความมั่นคงและการยุติธรรม เช่น ความร่วมมือด้านนิติธรรม ความเท่าเทียมทางเพศ การคุ้มครองข้อมูลส่วนบุคคลและความเป็นส่วนตัว และ 3)ความร่วมมือด้านอื่นๆ เช่น เทคโนโลยีสารสนเทศและการสื่อสาร ความมั่นคงทางไซเบอร์ วิทยาศาสตร์ เทคโนโลยีและนวัตกรรม การรับมือกับการเปลี่ยนแปลงสภาพภูมิอากาศ เป็นต้น
นางสาวรัชดากล่าวว่า กลไกในการติดตามภายใต้ร่างกรอบเจรจา จะขับเคลื่อนโดยการจัดตั้งคณะกรรมการร่วม (Joint Committee) ระหว่างฝ่ายไทยกับสหภาพยุโรป เพื่อทบทวนและพิจารณาการปฏิบัติตามการตีความ ตลอดจนกลไกการระงับข้อพิพาทภายใต้ขอบเขตของกรอบความตกลงฯ ซึ่งการระงับข้อพิพาทนั้น จะกระทำตามหลักสากลตามกฎหมายระหว่างประเทศ โดยเปิดโอกาสให้ทั้งสองฝ่ายได้หารือเพื่อหาทางออกที่เห็นพ้องต้องกันภายใต้กลไกคณะกรรมการร่วม
“เมื่อกรอบความตกลงว่าด้วยความเป็นหุ้นส่วนและความร่วมมือรอบด้านระหว่างสหภาพยุโรปและรัฐสมาชิกกับไทยผลบังคับใช้ จะเป็นประโยชน์อย่างยิ่งในการกำหนดทิศทางความสัมพันธ์ระหว่างไทยกับสหภาพยุโรปอย่างมีแบบแผนในระยะยาว อันจะนำไปสู่การเจรจาความตกลงหรือพิธีสารทวิภาคีเฉพาะอื่น ๆ ระหว่างกัน เช่น ความตกลงการค้าเสรีความตกลงด้านการลงทุน และพิธีสารเกี่ยวกับความร่วมมือด้านศุลกากรด้วย แต่ก่อนที่จะไปถึงจุดนั้น เมื่อถึงขั้นตอนลงนามข้อตกลงเป็นลายลักษณ์อักษร ต้องผ่านกระบวนการของรัฐสภาก่อน” นางสาวรัชดากล่าว
วันจันทร์ที่ 10 มกราคม 2565
ชัยวุฒิ” หารือ เอกอัครราชทูตฯ จีน เร่งผลักดันความร่วมมือด้านดิจิทัล อาทิ แรงงานดิจิทัล-งานด้านความมั่นคงปลอดภัยไซเบอร์ และดาวเทียม-กิจการอวกาศ
ชัยวุฒิ” หารือ เอกอัครราชทูตฯ จีน เร่งผลักดันความร่วมมือด้านดิจิทัล อาทิ แรงงานดิจิทัล-งานด้านความมั่นคงปลอดภัยไซเบอร์ และดาวเทียม-กิจการอวกาศ
เมื่อวันที่ 10 มกราคม 2564 นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม ได้ให้การต้อนรับ และแสดงความยินดีในโอกาสเข้ารับตำแหน่งใหม่ของนายหาน จื้อเฉียง (H.E. Mr. Han Zhiqiang) เอกอัครราชทูตสาธารณรัฐประชาชนจีนประจำประเทศไทย ในโอกาสเข้าเยี่ยมคารวะ ณ ห้องรับรอง ชั้น 9 กระทรวงดิจิทัลเพื่อเศรษฐกิจและสังคม โดยได้ร่วมหารือเกี่ยวกับความสัมพันธ์ด้านดิจิทัล และความร่วมมือในการลงทุนด้านดิจิทัลระหว่างสองประเทศ ซึ่งทั้งสองฝ่ายยืนยันจะสนับสนุนความร่วมมือในด้านต่าง ๆ ที่ผ่านมา อาทิ การส่งเสริมศักยภาพแรงงานด้านดิจิทัล อุตสาหกรรมดิจิทัล เทคโนโลยีและนวัตกรรม และเศรษฐกิจดิจิทัล รวมทั้งการหารือเรื่องการประชุมระดับรัฐมนตรี และการประชุมคณะทำงานร่วมไทย – จีน ด้านความร่วมมือในสาขาเศรษฐกิจดิจิทัล ครั้งที่ 2 หลังจากที่จีนเป็นเจ้าภาพจัดการประชุมฯ ครั้งที่ 1 ณ นครคุนหมิง สาธารณรัฐประชาชนจีน เมื่อปี 2562
ในโอกาสนี้ทั้งสองฝ่ายได้หารือแนวทางการดำเนินความร่วมมือใหม่ ๆ ได้แก่ ความมั่นคงปลอดภัยไซเบอร์ ความปลอดภัยของข้อมูล และความร่วมมือเรื่องดาวเทียมและกิจการอวกาศ ซึ่งเป็นประเด็นที่ทั้งสองฝ่ายให้ความสำคัญ โดยนายหาน จื้อเฉียง ได้แจ้งว่า ไทยและจีนมีความร่วมมือด้านดิจิทัลที่สามารถผลักดันให้เกิดรูปธรรมร่วมกันได้ต่อไป
*******************